ئی وەن تاوەر
ئین وەن تاوەر یاخود ئەربیل وەن تاوەر (بە ئینگلیزی:Erbil 1 Tower) ناسراویشە بە زانیاری تاوەر باڵەخانەیەکی ٤٨ نھۆمی ١٨٠ مەترییە کەوا کەوتووەتە شاری ھەولێری پایتەختی ھەرێمی کوردستان. ئەوکاتەی کۆتایی بە کارەکانی باڵەخانەکە دێت، دەبێتە بەرزترین باڵەخانە لەسەر ئاستی عێڕاق. پڕۆژەکە لە دروستکردنی کۆمپانیای کرمانجە بە خاوەندارییەتی سەباح نووری عەلی. ئامانج لە دروستکردنی پڕۆژەکە بۆ گەشەپێدان و بوژاندنەوەی ناوچەکە، ڕەخساندنی ھەلی کار و بەرزکردنەوەی کوالێتی ژیانە لە ناوچەکەدا. باڵەخانەکە لە کۆنکریتی بەھێزکراوەوە دروستکراوە و بڕی کۆنکریتەکە دەکاتە ٤٠٬٠٠٠ مەتری سێجا و لەلایەن کۆمپانیای فەڕەنسی لافارجەوە دابینکراوە کە دابینکەری سەرەکی کۆنکریتە لەسەر ئاستی نێودەوڵەتی.

ناساندن 
کارەکانی پڕۆژەکە لە ساڵی ٢٠١٩ دەستیانپێکرد و وابڕیارە لە ساڵی ٢٠٢٢دا تەواو بێت. پڕۆژەکە زیاتر لە ٣٠٠ ھەلی کار دابین دەکات و ئاستی بیناسازی لە ناوچەکەدا پێش دەخات. باڵەخانەکە ٤٦ نھۆمی سەرزەمین و ٢ نھۆمی ژێرزەمینی ھەیە. بەدەر لەوەش، ٤٠٠ شوقە و شوێنی وەستانی ٤٠٠ ئۆتۆمبێلی ھەیە. لەڕووی بەرزکەرەوەشەوە، باڵەخانەکە ٨ بەرزکەرەوە لەخۆدەگرێت لە نھۆمەکانی سەرەتاوە بە خێرایی جیاواز بۆ کەمکردنەوەی ماوەی چاوەڕوانیکردنی بەکارھێنەران.

نەخشاندن

تەلارسازی 
ئەندازیاری تەلارسازی پڕۆژەکە ڕابەر والی جەبارە کەوا شێوازێکی پۆست-مۆدێرنی بۆ باڵەخانەکە ھەڵبژاردووە. ڕووی پێشەوەی بیناکە بە دیواری پەردەیی شووشەیی داپۆشراوە بۆ ئەوەی نیشتەجێبووان بتوانن تەواوی دیمەنەکانی دەرەوە بەڕوونی ببینن.

پێکھاتە 
ئەندازیارییە پێکھاتەیییەکانی پڕؤژەکە بریتین لە د. بەھمەن تەھا و کۆڤان عەزیز، کەوا پێکھاتەی باڵەخانەکەیان بە کۆنکریتی بەھێزکراو نەخشاندووە بە ھاوبەشی لەگەڵ دیواری شیردا. بەھۆی نزیکی شوێنی پڕۆژەکە لە ھێلی بوومەلەرزەی عەرەبی، ناوچەکە لەڕووی لەرزینەوە چالاکە و لە ساڵی ٢٠١٧دا ڕووبەرووی بوومەلەرزەیەک بە ٧٫٢ ڕێختەر ببوویەوە.ھەروەھا بوونی بایەکی زۆر لەناوچەکە وای کردووە کە لە نەخشەی باڵەخانەکە گرینگییەکی زۆر بە سیستەمی بەرھەڵستی دژی ئەو ھێزانە دراوە.

پێشانگا

سەرچاوەکان 

خانووبەرەکان و پێکھاتەکانی ھەولێر
ئەو پۆتانانەی لەسەر ویکیدراوە ھەن